text: Гедройць аўтару Свабоды, марш інвалідаў, «Восеньскі салён». Найважнейшае за 15 кастрычніка
  15 кастрычнік 2020, 23:00
  Сяргей Дубавец, ляўрэат Літаратурнай прэміі імя Ежы Гедройця ў 2020 годзе
  Мы падрыхтавалі для вас агляд падзеяў 15 кастрычніка, пра якія варта ведаць.
  Сёлетнюю літаратурную прэмію імя Ежы Гедройця атрымаў Сяргей Дубавец за кнігу «Тантамарэскі» (Бібліятэка Радыё Свабода).
  Прэмію Гедройця-2020 прысудзілі Сяргею Дубаўцу
  «Мы хочам выйсьці на вуліцу, каб сказаць "не" дыктатуры! Сказаць "не" гвалту, несправядлівасьці і хлусьні. Мы таксама хочам, каб нас пачулі!», — гаворыцца ў анонсе маршу. Марш стартаваў ад Чырвонага касьцёла і скончыўся ля падземнага пераходу каля ГУМа. Падземны пераход стаў бар'ерам для ўдзельнікаў маршу.
  Людзі з інваліднасьцю прайшлі маршам па Менску. ФОТА
  Адвакацкай ліцэнзіі пазбавілі Аляксандра Пыльчанку, які абараняў Віктара Бабарыку і Марыю Калесьнікаву.
  Нягледзячы на заклік культурнай супольнасьці краіны, кіраўніцтва ансамбля «Харошкі» прыняло прапанову Міністэрства культуры выступіць на сцэне Купалаўскага тэатру 15–16 кастрычніка. Дырыжора аркестру ансамбля, які заклікаў байкатаваць «танцы на касьцях», звольнілі.
  «Харошкі» праігнаравалі заклікі ня быць штрэйкбрэхерамі і выступілі на сцэне Купалаўскага тэатру
  Баскетбалістку Алену Леўчанку вызвалілі 15 кастрычніка пасьля 15 сутак арышту і штрафу ў 810 рублёў. Невядомы ў балаклаве прывёз спартоўку дадому, хоць бацькі, сябры і паплечнікі чакалі яе каля ізалятара на Акрэсьціна.
  Алену Леўчанку дадому з Акрэсьціна прывёз чалавек у масцы. ФОТА
  1830 квадратных мэтраў графікі, жывапісу, фатаграфіі, скульптуры, інсталяцыяў і дэкаратыўна-прыкладнога мастацтва. 209 маладых беларускіх мастакоў. 14 кастрычніка ўжо шосты раз у Палацы мастацтва адкрылася выстава-продаж «Восеньскі салён».
  «Мы рашуча падтрымліваем беларускі народ, які працягвае патрабаваць ад беларускіх лідэраў адказнасьці за здушэньне дэмакратыі, як мы гэта зрабілі, калі ўводзілі санкцыі супраць вінаватых разам з нашымі дэмакратычнымі саюзьнікамі ў Эўропе і Канадзе», — сказаў Пампэо.
  Майк Пампэо заявіў аб рашучай падтрымцы ўдзельнікаў пратэстаў у Беларусі
  Як паведамляе сайт ураду Канады, санкцыі ў адказ на грубыя і сыстэматычныя парушэньні правоў чалавека ўводзяцца ў дзеяньне неадкладна.